b'\n_START_ARTICLE_\nSkriemulinis lankas\n_START_PARAGRAPH_\nSkriemulinis lankas (angl. Compound bow) \xe2\x80\x93 \xc5\xa1iuolaikinis lankas, kurio veikimo principas pagr\xc4\xafstas svert\xc5\xb3 sistema, sudaryta i\xc5\xa1 kabeli\xc5\xb3 ir skriemuli\xc5\xb3, naudojam\xc5\xb3 lengvai \xc4\xaftempti lanko \xc5\xa1akoms atgal. \xc5\xa0aulys, naudojantis \xc5\xa1io tipo lank\xc4\x85, beveik nejau\xc4\x8dia nuovargio, jam lengva taikytis: \xc4\xaftemp\xc4\x99s lank\xc4\x85, laiko ne piln\xc4\x85 lanko j\xc4\x97g\xc4\x85, o tik apie tre\xc4\x8ddal\xc4\xaf. Tai templinis ginklas, kuris gali b\xc5\xabti naudojamas \xc5\xa1audymo i\xc5\xa1 lanko sportin\xc4\x97se var\xc5\xbeybose, med\xc5\xbeiokl\xc4\x97je. \xc5\xa0iuolaikiniai skriemuliniai lankai pagal j\xc4\x97gos ir taiklumo galimybes yra prana\xc5\xa1esni u\xc5\xbe lygiavamzd\xc5\xbeius \xc5\xa1autuvus.\n_START_SECTION_\nKonstrukcija\n_START_PARAGRAPH_\nLyginant su kitais lankais, skriemulinis lankas yra taiklesnis, greitesnis bei gali toliau nu\xc5\xa1auti str\xc4\x97l\xc4\x99. \xc5\xa0io lanko templ\xc4\x97 yra pritvirtinta ne tiesiogiai prie lanko \xc5\xa1ak\xc5\xb3, bet prie skriemuli\xc5\xb3. \xc5\xa0akos yra per stand\xc5\xbeios, kad b\xc5\xabt\xc5\xb3 galima jas lengva ir patogu \xc4\xaftempti. Skriemulinio lanko \xc5\xa1akos paprastai b\xc5\xabna standesn\xc4\x97s, nei kit\xc5\xb3 tip\xc5\xb3 lankuose. Priklausomai nuo lanko konstrukcijos, skriemuliai gali b\xc5\xabti \xc4\xaftaisyti lanko \xc5\xa1ak\xc5\xb3 vir\xc5\xa1\xc5\xabn\xc4\x97je ar \xc5\xa1ak\xc5\xb3 pagrinde. Vienas arba abu skriemuliai turi vien\xc4\x85 ar kelis kabelius, tvirtinamus ant prie\xc5\xa1ingos \xc5\xa1akos. Kai templ\xc4\x97 tempiama atgal, ji priver\xc4\x8dia skriemulius suktis. Tai ver\xc4\x8dia skriemulius traukti kabelius, kurie ver\xc4\x8dia \xc5\xa1akas lenktis ir taip kaupti energij\xc4\x85. D\xc4\x97ka tokios svert\xc5\xb3 sistemos, skriemulinis lankas turi tempimo j\xc4\x97gos kreiv\xc4\x99, kai auk\xc5\xa1\xc4\x8diausia tempimo j\xc4\x97ga pasiekiama ir tada atsileid\xc5\xbeia iki ma\xc5\xbeesn\xc4\x97s laikymo j\xc4\x97gos. Skriemuliniai lankai da\xc5\xbenai turi apie 60 svar\xc5\xb3 auk\xc5\xa1\xc4\x8diausi\xc4\x85 tempimo j\xc4\x97g\xc4\x85, ta\xc4\x8diau prie\xc5\xa1 i\xc5\xa1\xc5\xa1aunant str\xc4\x97l\xc4\x99 gali reik\xc4\x97ti laikyti tik 15 \xe2\x80\x93 20 svar\xc5\xb3._NEWLINE_Skriemulinis lankas gali tur\xc4\x97ti standartinius taikiklius ar taikiklius su didinamaisiais l\xc4\x99\xc5\xa1iais, priartinan\xc4\x8diais vaizd\xc4\x85 nuo 2 iki 8 kart\xc5\xb3. \xc5\xa0audant i\xc5\xa1 tokio tipo lanko naudojamas specialus templ\xc4\x97s paleid\xc4\x97jas, leid\xc5\xbeiantis lankininkui \xc5\xa1auti kaip i\xc5\xa1 \xc5\xa1autuvo - nuspaudus gaiduk\xc4\x85. Naudojama integruota antivibracin\xc4\x97 sistema su \xc4\xaftaisais rankenos apa\xc4\x8dioje ir vir\xc5\xa1uje suma\xc5\xbeinti vibracijai. Itemptas lankas sudaro didel\xc4\xaf templ\xc4\x97s kamp\xc4\x85 patogiai \xc5\xa1audymo pozicijai bei taiklumui._NEWLINE_Svarbios technin\xc4\x97s lanko charakteristikos: lanko baz\xc4\x97 ir mas\xc4\x97, reguliuojamas tempimo ilgis, bazinis atstumas iki templ\xc4\x97s, tempimo j\xc4\x97ga, tarpa\xc5\xa1inis atstumas, paleistos str\xc4\x97l\xc4\x97s greitis.'